Pernille Kræmmergaard

NAVIGER DIGITAL TRANSFORMASJON

4 x 4 kapabiliteter som ruster din organisasjon og styrker ditt lederskap

2. utgave

FORORD

Verden befinner seg i en tid med hittil usette teknologiske fremskritt, men også økt geopolitisk usikkerhet, rask regulering av kunstig intelligens (KI) og en voksende erkjennelse av at digital transformasjon ikke bare handler om å skape verdi for kunder og innbyggere – men for samfunnet som helhet.

Denne boken har utviklet seg i takt med denne virkeligheten. Siden forrige utgave har behovet for digitalt lederskap bare blitt mer påtrengende. Teknologiene utvikler seg, og forventningene til både private virksomheter og offentlige organisasjoner utvikler seg med dem. Kunder, innbyggere, investorer, samarbeidspartnere og samfunnet i bredere forstand stiller større krav etter hvert som teknologien muliggjør bedre løsninger på nye måter. Det kan raskt oppstå et gap mellom det omgivelsene forventer, og det virksomheten eller organisasjonen er i stand til å levere. Blir dette gapet for stort, kan det få fatale konsekvenser.

På min generasjonstrapp for digital modenhet har vi nådd Generasjon 6. I førsteutgaven strakte trappen seg til Generasjon 5, men i denne andreutgaven introduseres Generasjon 6. På dette nivået må organisasjoner ikke bare mestre teknologi og innovasjon, men også navigere i utfordringene knyttet til dataetikk, bærekraft og den komplekse samfunnsmessige påvirkningen av deres digitale valg.

For dere som ledere innebærer dette nye krav – og nye muligheter. Mens dette skrives, har det vært krig i Europa i over tre år. Knapt hadde vi lagt bak oss Covid-19-pandemien før Russland invaderte Ukraina i februar 2022. Og nå, i første halvår av 2025, ser vi et USA som i økende grad fremstår som en motpart til Europa på flere områder, med handelskriger og kriser som resultat.

Samtidig blir det stadig tydeligere for offentligheten at sosiale medier som X – tidligere kjent som Twitter – og Facebook ikke lenger bare er arenaer for meningsutveksling og idéer. De brukes målrettet av sine eiere for å fremme bestemte budskap og politiske agendaer. Flere virksomheter og offentlige organisasjoner vurderer nå å trekke seg fra disse plattformene. Nye plattformer dukker opp – i skrivende stund er det uklart om Bluesky, Substack eller andre kan ta over rollene til X og Facebook.

Den største teknologiske endringen siden forrige utgave er sannsynligvis gjennombruddet for kunstig intelligens. Begrepet har vært nevnt i alle mine bøker, men har tidligere føltes som science fiction for de fleste. Generativ KI, som ChatGPT og andre store språkmodeller (LLM, Large Language Models), har imidlertid vist verden hvilken enorm forandring KI kan føre med seg. Og vi er bare i startfasen. Konkurransen er også i gang. Nylig kom den kinesiske plattformen DeepSeek på banen med løfter om å levere det samme som ChatGPT, men med langt lavere energiforbruk. Spørsmålet er: Kan vi stole på kinesiske plattformer? Teknologisk suverenitet og dataetikk er blitt enda viktigere temaer.

Bærekraft er et annet område der kravene har endret seg siden førsteutgaven av denne boken. De er ikke bare blitt større og mer påtrengende; de er også blitt mer konkrete. ESG-nøkkeltall, FNs bærekraftsmål, EUs «Green Deal» og direktiver om klimatiltak, mangfold og inkludering er nå uunngåelige. Det holder ikke lenger å levere et enkelt produkt. Næringslivet og offentlig sektor må bidra til et sunnere og mer rettferdig samfunn – uten å tømme planetens ressurser eller skade klima og natur.

Kravene til virksomheters og organisasjoners åpenhet og ansvarlighet øker også, særlig når det gjelder data. Dataetikk og cybersikkerhet er derfor mer sentralt i denne utgaven enn tidligere, fordi det nå er kritisk for både forretning og omdømme.

Samtidig har innbyggere og kunder blitt mer skeptiske til hva data-ene deres skal brukes til, og kritikken av ugjennomtrengelig data-innsamling øker. Dette kan skape et press for at vi som individer får rett til å eie våre egne data, som vi så kan velge frivillig å dele med andre – så lenge vi synes de fortjener å få tilgang til dem.

Disse endringene er reflektert i boken, og i mellomtiden har jeg også utgitt boken Mind the Gap, som handler om seks digitale gene-rasjoner av digital modenhet og de forskjellige gapene som kan oppstå mellom hver generasjon eller mellom en organisasjons evner og kravene og forventningene som stilles til den. De to bøkene kan med fordel leses sammen, men de kan nå som før også leses og forstås uavhengig av hverandre.

Bokens mål er ikke bare å beskrive teknologier og trender, men å gi ledere og organisasjoner verktøyene de trenger for å navigere i en verden i konstant endring. Jeg håper at boken vil gi deg både innsikt og inspirasjon til å møte fremtidens utfordringer og muligheter – og til å gjøre teknologien til en kraft for positiv forandring.

Den utviklingen jeg har skissert, medfører en lang rekke endringer i forhold til hva deres organisasjon og dere som ledere må mestre. Derfor var det behov for en ny utgave av boken, og det er denne utgaven dere nå sitter med.

I forhold til den første utgaven har det kommet nye kapabiliteter, og de er blitt organisert slik at det er tydelig at strategi, teknologi, organisasjon og lederskap spiller sammen, og at hvert av disse områdene krever en rekke organisatoriske kapabiliteter og tilhørende ledelsesevner. Totalt er det nå 16 kapabiliteter: fire strategiske, fire teknologiske, fire organisatoriske og fire lederskapsmessige.

Det er først og fremst de teknologiske mulighetene og risikoene som har gjort det relevant å øke antallet kapabiliteter, men verden har også blitt mer kompleks, og kravene og forventningene til hva både private virksomheter og offentlige organisasjoner kan og bør levere, har som beskrevet økt markant.

Flere av kapitlene fra tidligere utgaver har det vært nødvendig å skrive vesentlig om for å gi plass til mer fokus på lederskapskompetanser, cybersikkerhet, arbeidet med data og mulighetene med for eksempel KI. Jeg mener at selv om dere har lest den første utgaven av boken, Digital transformasjon, som kom på norsk i 2023, kan dere finne nye innsikter i denne nye utgaven. Og nye lesere kan naturligvis begynne her.

Min vei inn i digitalisering, digital modenhet og digital transformasjon var litt tilfeldig. Jeg er utdannet siviløkonom i International Business og har en sosialkonstruktivistisk bakgrunn – med andre ord en bakgrunn der teorien og dermed vår måte å se og snakke om tingene på er med på å forme den virkeligheten vi lever i. Vi dumper ikke bare ned i en verden. Vi er aktivt med på å forme den gjennom vår måte å oppfatte den på, og vi finner først for alvor mening i den når vi har ord og begreper for den.

Jeg hadde opprinnelig tenkt å skrive doktorgrad om samarbeidet mellom øst-europeere og vest-europeere. Det var tidlig på 90-tallet og bare noen år etter at muren som hadde delt øst og vest gjennom hele Den kalde krigen, var falt. Men da internett begynte å bli utbredt, ble jeg nysgjerrig på hva det ville komme til å bety for vår måte å oppfatte verden og virksomheter på. Internett endret mye; vi ble koblet til resten av verden på en ny måte, fysisk avstand og fysisk tilstedeværelse ble mindre avgjørende for kommunikasjon og utveksling av ideer, kunnskap og holdninger.

Samtidig betydde IT i kombinasjon med internett at mange tidligere arbeidskrevende oppgaver kunne automatiseres, at prosesser i høyere grad kunne integreres og koordinering forbedres, og at kunder og innbyggere i større grad kunne betjene seg selv.

Alt dette var store endringer, og da jeg skrev doktorgraden min for over 25 år siden, var det med det som utgangspunkt: Hva gjør den teknologiske og digitale utviklingen med oss? Hva gjør det med ledelse, hva gjør det med organisasjonene, virksomhetene og institusjonene? Hvordan omstiller vi oss? Har vi behov for nye begreper, nye måter å lede og oppfatte verden på?

På en måte kan man si at førsteutgaven av denne boken var et svar 20 år etter. Siden har det vært nødvendig å oppdatere, og slik vil det nok fortsette. Teknologiene utvikler seg, verden utvikler seg, og vi utvikler oss med dem. Noen virksomheter og organisasjoner har tilpasset seg løpende, andre bare delvis, og det er også virksomheter som knapt har begynt.

Selv om mange virksomheter tilpasser seg, mangler de ofte det siste steget, som også er det vanskeligste: Å endre hele tankesettet, slik at det passer til mulighetene og utfordringene med de nye teknologiene, og at det er en integrert del i alt fra visjon og langsiktig strategi til daglig drift.

Det handler ikke bare om å ha mennesker ansatt som er flinke til å bruke teknologiene. De fleste virksomheter og organisasjoner vil ha behov for å tenke strategi, teknologi, organisasjon og lederskap sammen, slik at de digitale teknologiene kan transformere ikke bare et produkt eller en tjeneste, men hele forretningsmodellen og organisasjonen og måten virksomheten samarbeider på, enten det er med kunder, borgere, samarbeidspartnere, investorer eller andre aktører.

Uansett at vi nå lever i en verden som kan føles truende og ustabil, vil det være krav til virksomheter og organisasjoner om fornyelse; ikke om å søke tilbake til noe som kan virke trygt. Det er nødvendig å venne seg til at teknologi og data får en ny og stadig større rolle for hvordan vi skaper verdi for kundene, medarbeiderne, virksomheten og det omkringliggende samfunnet.

Vi må venne oss til å betrakte kundene og innbyggerne som individer med krav og forventninger om å få skreddersydde løsninger, hvor teknologiene brukes til å forebygge problemer på en gjennomsiktig måte som skaper verdi for nettopp dem. Samtidig skal løsningene bidra positivt utover den enkeltes behov: klimaet, inkludering, sosial rettferdighet, demokratiet osv.

I flere hundre år har vi vært preget av industrisamfunnets lineære logikker og produksjonsformer. De digitale teknologiene er langt mer komplekse, potensielt disruptive og sammenkoblede, og stiller andre krav. Omhyggelig planlegging og volum er ingen garanti for overlevelse, enn si suksess. Tvert imot. Den teknologiske og digitale utviklingen krever en evne til raskt å omstille seg og til kontinuerlig å endre produkter og tjenester, på samme måte som virksomheter og organisasjoner får mer ut av å inngå gjensidig forpliktende og verdiskapende samarbeid – økosystemer – fremfor i tradisjonelle, toppstyrte verdikjeder.

Man kan si at virksomhetene og organisasjonene bredt sett har blitt dyktige til å bruke teknologiene for å skape mer effektive arbeidsprosesser og spare ressurser i den eksisterende virksomheten. Det skal de ikke slutte med. Men oppmerksomheten må i økende grad rettes mot hvordan teknologiene brukes til å skape nye forretningsmodeller basert på hvordan de kan bidra til å løse kundenes behov på nye – og mer bærekraftige – måter.

Det blir også aktuelt for virksomheten og organisasjonen å balansere mellom å bruke data, KI og kjennskapet til kunden for å skape personaliserte og proaktive tilbud, og å unngå å trå over grensen til hva kunden vil oppfatte som snoking eller upassende innblanding. Og medarbeiderne må ha rammer som gir mening i forhold til den jobben de skal utføre for kunder og innbyggere. Digital transformasjon stiller nye og store krav til lederen. Dette gjelder i forhold til kunder og innbyggere, samarbeidspartnere og samfunnet som helhet, hvor det stilles økende krav til at virksomheter og organisasjoner oppfører seg ansvarlig, bærekraftig og etisk.

Og det gjelder i forhold til medarbeiderne, som forventer å få mulighet til å bruke og utvikle sine kompetanser i en jobb som gir mening, og hvor teknologiene noen ganger dramatisk endrer fagligheten. Søren Kierkegaard sa at hvis man i sannhet skal føre et menneske hen til et bestemt sted, må man først og fremst sørge for å finne mennesket der det er, og begynne der.

Forhåpentligvis vil dere som lesere føle at jeg finner dere der dere er – uansett om dere har kommet langt i den digitale modenheten eller nettopp har begynt. Boken er ikke ment som en tung, teoretisk bok, men som en bruksbok som skal gi «begreper å begripe med» og en bevissthet om hvor virksomheten eller organisasjonen er, og hva den må lære før den kan bevege seg opp til de neste trinnene i sin digitale modenhet.

Boken vil ikke føre dere skritt for skritt opp den digitale modenhetstrappen. Hver virksomhet og hver organisasjon må finne sin egen vei, tilpasset de konkrete omstendighetene. Men den beskriver de nødvendige organisatoriske kapabilitetene og ledelsesevner, og gir noen begreper og råd til hvordan dere kan komme opp trappen og transformere deres organisasjon og praksis. For å vende tilbake til min bakgrunn som sosialkonstruktivist, er jeg overbevist om at begreper og bevissthet er avgjørende når vi skal bruke de digitale teknologiene. Først når vi har dem på plass, kan vi skape mening i en stadig mer kompleks virkelighet med utallige forandringer, men også et utall av muligheter.

Selv om boken ikke er en teoribok, er den basert på solid teoretisk kunnskap som jeg har tilegnet meg gjennom tiår som ansatt ved danske universiteter. Jeg står på skuldrene til mange menneskers forskning som inngår i boken, i tillegg til min egen. Den er også basert på like mange år som praktiker, for jeg har alltid jobbet for å forene teori og praksis, og jeg tror det gir den største verdien og innsikten. Jeg har holdt hundrevis av kurs og foredrag, jeg har undervist og rådgitt virksomheter – og i dag driver jeg min egen virksomhet på heltid.

De utvalgte 16 kapabilitetene som boken handler om, krever, som alle andre evner, øvelse og vedlikehold, samt bevissthet om hva de skal brukes til. Her som i resten av boken gjelder det at det viktige ikke er kapabilitetene i seg selv. De er kapabiliteter som skal hjelpe oss til å skape større verdi for kunder og innbyggere, og til å stå sterkere i de stadig foranderlige konkurranse- og geopolitiske landskapene.

Sagt litt høytidelig, handler boken overordnet om dette spørsmålet: Hvordan kan vi – virksomheter og organisasjoner – gjøre verden til et bedre sted ved å anvende nye digitale teknologier og mestre de kapabilitetene og kompetansene som kreves for å bringe dem i spill og transformere dagens praksis? Uansett hvor digitalt modne dere og deres organisasjon er, håper jeg at denne boken vil gi dere innsikten og verktøyene dere trenger for å navigere i en tid med konstant forandring – i stormfulle farvann.

De kapabilitetene jeg har utviklet gjennom årene, og som har gjort meg i stand til å skrive boken, skylder jeg mange mennesker en stor takk for. Det gjelder kollegene i mitt universitetsvirke: Michael Fast, Jette Lundin, Peter Axel Nielsen, Jan Damsgaard, Carsten Sørensen, Jens Myrup Pedersen, Omar El-Sawy, Olivia Benfeldt, Christian Østergaard Madsen og Joe Peppard, for bare å nevne noen få.

Takk også til mine kolleger: Anja Reinwald for diskusjoner gjennom årene og for å ha bidratt til utviklingen av flere av kapabilitetene med sin egen forskning. Eirin Folde for først å ha sett relevansen av dem i en praktisk kontekst, spre dem i Norge og for senere å ha bidratt med innspill til dem og denne boken. De mange studentene, kursdeltakerne og lederne som jeg gjennom årene har hatt gleden av å undervise, holde foredrag og workshops for, og inngå dialoger med, skylder jeg også en stor takk.

Og stor takk til Susanne Sayers for samarbeidet om ikke bare denne utgaven, men også tidligere utgaver av boken. Uten deg som min ghostwriter og uten dine alltid skarpe og relevante spørsmål, og ikke minst for måten du har vært i stand til å formulere og skrive ned mine tanker og ideer, ville boken helt sikkert ikke blitt til.

Og takk til mine to etter hvert voksne barn, Helene og Hans Christian, som siden de var små har lært meg hvordan barn og unge ubesværet bruker teknologi, hvordan deres generasjon tenker om den digitale verden de er vokst opp i, og hva det betyr for dem som mennesker, samt ikke minst for stadig å utfordre min egen vanetenkning. Uten dere alle ville min virkelighet ikke blitt som den er.

God lesning!